Având în vedere faptul că alegerile prezidențiale din Federația Rusă se apropie, văduva principalului opozant al Kremlinului, Iulia Navalnaia, a făcut apel la un protest în ultima zi a scrutinului, când președintele Vladimir Putin ar urma să obțină mandatul de președinte pentru încă șase ani, relatează BBC.
În cadrul acestei acțiuni de protest, rușii ar trebui să formeze cozi lungi la secțiile de votare pe data de 17 martie, la orele prânzului, a spus văduva lui Aleksei Navalnîi.
"Trebuie să folosim ziua alegerilor pentru a arăta că existăm și că suntem numeroși", a transmis ea prin intermediul unui videoclip.
Opozantul rus Aleksei Navalnîi a murit vineri, 16 februarie, într-o colonie penitenciară rusă. Iulia Navalnaia este de părere că liderul de la Kremlin este responsabil de moartea soțului ei.
Apelul ei pentru protest a fost numit "Miezul zilei împotriva lui Putin".
Amintim faptul că alegerile prezidențiale din Federația Rusă vor avea loc între 15 și 17 martie. Vladimir Putin, care se află la putere de aproape 25 de ani, nu se confruntă cu niciun opozant, în condițiile în care brațul electoral al regimului său i-a eliminat din cursă pe doi posibili candidați cu platforme anti-război.
Văduva lui Navalnîi a precizat faptul că prezența la secțiile de votare în același timp este o "acțiune foarte simplă și sigură" care nu poate fi împiedicată de autorități, dar care ar permite celor care împărtășesc aceleași convingeri să "vadă că suntem mulți și puternici".
Ulterior, cetățenii își pot exprima votul pentru orice candidat, cu excepția președintelui Putin, își pot "irosi" buletinul de vot sau pot scrie "«Navalnîi» cu litere mari", a spus Navalnaia.
"Puteţi vota cu orice candidat, în afară de Putin. Vă puteţi irosi buletinul de vot, puteţi scrie «Navalnîi» cu litere mari", a afirmat ea.